ครม.รับทราบกรอบประชุมสภาฯ พิจารณาพ.ร.ก. 2 ฉบับ-ร่างงบประมาณปี 65
รองโฆษกประจำสำนักนายกรัฐมนตรี เผยครม.รับทราบกรอบประชุมสภาฯ พิจารณาพ.ร.ก. 2 ฉบับ-ร่างงบประมาณปี 65 กำหนดประชุมในวันที่ 31 พ.ค.-2 มิ.ย.64 
รองโฆษกประจำสำนักนายกรัฐมนตรี เผยครม.รับทราบกรอบประชุมสภาฯ พิจารณาพ.ร.ก. 2 ฉบับ-ร่างงบประมาณปี 65 กำหนดประชุมในวันที่ 31 พ.ค.-2 มิ.ย.64
18 พ.ค. 2564

น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) รับทราบการรายงานของ นายอนุชา นาคาสัย รมต.ประจำสำนักนายกรัฐมนตรี ถึงผลการประชุมวิป 3 ฝ่าย (พรรคร่วมรัฐบาล/ฝ่ายค้าน/วุฒิสภา) เกี่ยวกับกรอบเวลาในการประชุมรัฐสภาเพื่อพิจารณากฎหมายสำคัญ ได้แก่
1.การพิจารณาพระราชกำหนด 2 ฉบับ คือ พ.ร.ก. แก้ไขเพิ่มเติมประมวลกฎหมายแพ่งและพาณิชย์ พ.ศ.2564 (ลดดอกเบี้ยผิดนัด) และ พ.ร.ก.การให้การช่วยเหลือและฟื้นฟูผู้ประกอบธุรกิจที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2564 ซึ่งกำหนดประชุมในวันที่ 27 พ.ค.64 หากไม่แล้วเสร็จให้พิจารณาต่อวันที่ 28 พ.ค.64
2.การพิจารณาร่างพระราชบัญญัติงบประมาณ ประจำปีงบประมาณ 2565 กำหนดประชุมในวันที่ 31 พ.ค.-2 มิ.ย.64 (รวม 3 วัน)
โดยนายกฯ ได้กล่าวในที่ประชุมว่า ขอให้รัฐมนตรีใช้เวลาในการประชุมสภาฯ ให้เกิดประโยชน์สูงสุด ชี้แจงข้อมูลถึงความจำเป็นและประโยชน์ของการใช้งบประมาณแผ่นดินในแผนงานและโครงการต่างๆ รวมถึงความสอดคล้องต่อสถานการณ์ของประเทศ ทุกอย่างต้องเป็นไปอย่างโปร่งใส งบประมาณของกระทรวงใดที่มีการปรับลดลงจากปีก่อนต้องชี้ให้เห็นเงินที่ใช้สำหรับการเยียวยากระตุ้นเศรษฐกิจและการป้องกันการแพร่ระบาดโควิด-19 ต้องอธิบายด้วยว่ามีการใช้งบจาก พ.ร.ก.กู้เงินฯ และงบกลางกรณีฉุกเฉินอยู่แล้ว และที่สำคัญต้องตอบข้อซักถามทุกประเด็นให้เกิดความกระจ่าง เพื่อความเข้าใจร่วมกันและความสบายใจของประชาชน